Broj: 711-I-637-P-32-19/20-07-12

Zagreb, 14. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **u predmetu dužnosnice Josipe Rimac, državne tajnice u Ministarstvu uprave**,na 78. sjednici, održanoj 14. veljače 2020., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnice Josipe Rimac, državne tajnice u Ministarstvu uprave, neće se pokrenuti, jer su okolnosti** **vezane za donošenje Odluke o oslobađanju od obveze plaćanja komunalnog doprinosa za trgovačko društvo DIV d.o.o. od 15. veljače 2011.g. nastale prije stupanja na snagu ZSSI-a te, a u vezi istih nije pokrenut postupak prema odredbama ranije važećeg Zakona o sprječavanju sukoba interesa u obnašanju javnih dužnosti („Narodne novine“ broj 163/03., 94/04., 48/05., 141/06., 60/08., 38/09. i 92/10.).**

Obrazloženje

Povjerenstvo je 18. siječnja 2019. zaprimilo anonimnu prijavu mogućeg sukoba interesa podnesenu protiv dužnosnice Josipe Rimac, državne tajnice u Ministarstvu uprave, koja je zaprimljena u knjizi ulazne pošte Povjerenstva pod brojem: 711-U-426-P-32/19-01-5, povodom koje se vodi predmet broj P-32/19.

U prijavi podnositelj u bitnom navodi da je Grad Knin trgovačkom društvu DIV d.o.o. oprostio dug od šest milijuna kuna te da su istom trgovačkom društvu smanjene obveze plaćanja za 50%. Navodi se i da je bivša gradonačelnica Grada Knina oprostila dug vlasniku g. Debeljaku, za što je navodno dobila stan u Zagrebu. Na kraju navodi da je o svemu tome upoznat bivši glavni državni odvjetnik i Državno odvjetništvo u Šibeniku.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je, radi provjere osnovanosti i vjerodostojnosti navoda iz zaprimljene prijave, pribavilo relevantne podatke i dokumentaciju.

Člankom 3. stavkom 1. podstavkom 6. ZSSI-a propisano je da su zamjenici ministara dužnosnici u smislu tog Zakona. Povjerenstvo ukazuje da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) u navedenom Zakonu izvršena izmjena riječi „zamjenik ministra“ u „državni tajnik“. Povjerenstvo je stoga Zaključkom broj 711-I-1781-IK-1533/16-01-1, donesenim na 157. sjednici Povjerenstva održanoj 17. studenog 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te se na iste primjenjuju odredbe ZSSI-a. Nadalje, člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona,

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Josipa Rimac trenutno obnaša dužnost državne tajnice u Ministarstvu uprave, i to od 14. rujna 2017., dok je u prethodnom mandatu obnašala dužnost gradonačelnice Grada Knina, i to od 7. lipnja 2013. do 17. rujna 2015. Uvidom u arhivu imovinskih kartica dužnosnice Josipe Rimac, konkretno onu podnesenu 9. svibnja 2011., Povjerenstvo je utvrdilo da je dužnosnica u prijašnjim mandatima obnašala dužnost gradonačelnice Grada Knina, i to od 2005. godine. Stoga je i dužnosnica Josipa Rimac, povodom obnašanja dužnosti gradonačelnice Grada Knina te dužnosti državnog tajnika u Ministarstvu uprave, obvezna postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 56. stavkom 3. ZSSI-a propisano je da će se postupci koji su pred Povjerenstvom započeti prije stupanja na snagu ZSSI-a, dovršit prema odredbama Zakona o sprječavanju sukoba interesa u obnašanju javnih dužnosti („Narodne novine“, br. 163/03., 94/04., 48/05., 141/06., 60/08., 38/09. i 92/10.).

Povjerenstvo je dopisom broj: 711-I-710-P-32/19-02-12 28. ožujka 2019. i dopisom broj: 711-I-927-P-32/19-04-12 29. travnja 2019. od Grada Knina zatražilo podatke o tome je li Grad Knin ikada imao poslovnih odnosa s trgovačkim društvom DIV d.o.o., OIB: 33890755814, o kojoj vrsti poslovnih odnosa je riječ, kada su isti nastali, koja je ugovorena vrijednost istih te, ovisno o ugovorenoj vrijednosti, je li proveden postupak javne ili jednostavne nabave, odnosno je li Grad Knin ikada otpisao dug trgovačkom društvu DIV d.o.o., OIB: 33890755814, o kojem dugu i u kojem iznosu se radi te kada i temeljem kojih odluka je dug otpisan.

 Dopisom KLASA: 053-02/19-01/19, URBROJ: 2182/10-02-19-5 od 17. travnja 2019. Grad Knin se očitovao navodeći da za vrijeme mandata gradonačelnika dr.sc. Marka Jelića Grad Knin, prema podatcima poslovne knjigovodstvene evidencije, nije imao nikakav poslovni odnos s trgovačkim društvom DIV d.o.o., OIB: 33890755814, odnosno, u poslovnim knjigama, navedeno trgovačko društvo se vodi isključivo kao dužnik s osnova komunalne naknade i naknade za uređenje voda te po navedenom osnovu, na dan 9. travnja 2019. godine, njihov ukupan dug iznosi 299.092,54 kune (kao dokaz navedenom prilaže Potvrdu Upravnog odjela za financije, gospodarstvo i EU fondove, KLASA: 053-02/19-01/19, URBROJ: 2182/10-04-19-3, od 9. travnja 2019. godine). Nadalje, prema podatcima nadležnog Upravnog odjela, trgovačko društvo DIV d.o.o., OIB:33890755814, obveznik je plaćanja komunalne naknade i naknade za uređenje voda teza spomenutog obveznika Grad Knin, za vrijeme mandata gradonačelnika dr.sc. Marka Jelića, nije vršio nikakav otpis dugovanja (kao dokaz navedenom prilažemo Potvrdu Upravnog odjela za prostorno uređenje, komunalne, imovinskopravne poslove i zaštitu okoliša, KLASA: 053-02/19-01/19, URBROJ: 2182/10-05-19-4, od 12. travnja 2019. godine).

 Daljnjim dopisom KLASA: 053-02/19-01/19, URBROJ: 2182/10-02-19-11 od 3. lipnja 2019. Grad Knin se očitovao da trgovačko društvo DIV d.o.o., OIB: 33890755814, u poslovnim knjigama Grada Knina dugogodišnji je obveznik komunalne naknade i naknade za uređenje voda te po navedenom osnovu na dan 17. svibnja 2019. godine ima neizmirenih obveza u iznosu od 126.715,67 kuna na ime komunalne naknade te na ime na naknade za uređenje voda iznos od 139.074,77 kuna.

Nadalje, temeljem Ugovora o kupoprodaji građevinskog zemljišta u Poduzetničkoj zoni ,,Bare“ sačinjenog dana 29. rujna 2010. godine između Grada Knina i trgovačkog društva DIV d.o.o., izvršena je uplata od strane DIV-a d.o.o. u ukupnom iznosu od 181.335,00 kuna. Temeljem Rješenja Upravnog odjela za prostorno uređenje, komunalne, imovinskopravne poslove i zaštitu okoliša, na ime komunalnog doprinosa trgovačko društvo DIV d.o.o. je svoju obvezu izvršilo tijekom 2017. godine (kao dokaz za sve navedeno prilaže podnesak Upravnog odjela za financije, gospodarstvo i EU fondove, KLASA: 053-02/19-01/19, URBROJ: 2182/10-04-19-9 od 20. svibnja 2019. godine, s prilozima).

U svezi upita je li Grad Knin ikada otpisao dug trgovačkom društvu DIV d.o.o., OIB:33890755814, Grad Knin dostavio je podatke Upravnog odjela za prostorno uređenje, komunalne, imovinskopravne poslove i zaštitu okoliša: 2011. godine trgovačko društvo DIV d.o.o., OIB: 33890755814, sukladno Odluci Gradskog vijeća Grada Knina od 7. veljače 2011. godine, oslobođeno je plaćanja komunalnog doprinosa za izgradnju hale za proizvodnju, termičku obradu i konzervaciju vijaka, u iznosu od 6.946.980,95 kuna (kao dokaz navedenom prilaže podnesak Upravnog odjela za prostorno uređenje, komunalne, imovinskopravne poslove i zaštitu okoliša, KLASA: 053-02/19-01/19, URBROJ: 2182/10-05/1-19-10 od 27. svibnja 2019. godine, s prilozima).

Uvidom u Odluku Gradskog vijeća KLASA: 363-05/11-01/2, URBROJ: 2182/10-01-11-2 od 7. veljače 2011. o oslobađanju od obveze plaćanja komunalnog doprinosa za tvrtku DIV d.o.o. u članku 2. utvrđeno je da se predmetnom Odlukom tvrtka DIV d.o.o. u potpunosti se oslobađa od obveze plaćanja komunalnog doprinosa u utvrđenom iznosu od 6. 946.980,95 kuna za izgradnju hala iz članka 1. iste Odluke.

Člankom 3. iste Odluke određeno je da će Grad Knin namiriti utvrđeni iznos komunalnog doprinosa iz članka 1. i 2. Odluke, za koji se tvrtka DIV d.o.o. oslobađa, iz izvornih prihoda kroz razdoblje od 10 godina, razmjerno po svakoj godini, a počevši od 2012. godine i to namjenski temeljem Programa gradnje objekata i uređaja komunalne infrastrukture Grada Knina za svaku tekuću godinu do namirenja.

Isto je sadržano i u Rješenju upravnog odjela za prostorno uređenje, gradnju i komunalne poslove KLASA: UP/I-363-05/11-01/2, URBROJ: 2182/10-04-11-6 od 15. veljače 2011. u točki 3., dok je u obrazloženju istog Rješenja navedeno sljedeće. Kako je danom donošenja Rješenja o plaćanju komunalnog doprinosa za tvrtku DIV d.o.o., KLASA: UP/I-363-05/11-01/2, URBROJ: 2182/10-04-11-2 od 28. siječnja 2011., investitor uputio zahtjev za oslobađanje od obveze plaćanja komunalnog doprinosa za građevinu iz točke 1. ovog Rješenja, isti je proslijeđen gradonačelnici Grada Knina, te je ona utvrdila Prijedlog Odluke o oslobađanju od obveze plaćanja komunalnog doprinosa za tvrtku DIV d.o.o. i dostavila Gradskom vijeću na razmatranje i usvajanje, a temeljem članka 33. stavka 7. Statuta Grada Knina („Službeni vjesnik Šibensko-kninske županije” br. 7/09) i članka 8., stavka 1. podstavka 4. Odluke o komunalnom doprinosu Grada Knina („Službeni vjesnik Šibensko-kninske županije” br. 5/05), te je isti prijedlog i usvojen. Navedeno Rješenje potpisala je pročelnica Mirela Stanić-Popović.

Uzimajući u obzir odredbu članka 56. stavka 3. ZSSI-a, kojom je propisano da će se postupci koji su pred Povjerenstvom započeti prije stupanja na snagu ZSSI-a dovršiti prema odredbama ranije važećeg Zakona o sprječavanju sukoba interesa u obnašanju javnih dužnosti, Povjerenstvo je u predmetnom postupku utvrdilo kako nema osnove za pokretanje postupka za odlučivanje o sukobu interesa protiv dužnosnice Josipe Rimac, državne tajnice u Ministarstvu uprave, budući da su navodi iz zaprimljene prijave, vezano za donošenje Odluke o oslobađanju od obveze plaćanja komunalnog doprinosa za trgovačko društvo DIV d.o.o. 15. veljače 2011., nastale su prije stupanja na snagu ZSSI-a te nisu razmatrane u postupku koji bi započeo prema odredbama ranije važećem Zakonu o sprječavanju sukoba interesa u obnašanju javnih dužnosti. Povjerenstvo također napominje kako nije utvrđena osobna ili druga povezanost tadašnje gradonačelnice Grada Knina s vlasnikom predmetnog trgovačkog društva.

Slijedom svega navedenog donesena je odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Josipa Rimac, elektronička dostava
2. Objava na internetskoj stranici Povjerenstva
3. Pismohrana